b'\n_START_ARTICLE_\nMati\xc4\x8dni mle\xc4\x8dek\n_START_SECTION_\nPridobivanje\n_START_PARAGRAPH_\n\xc4\x8cebele v normalnih razmerah ne proizvajajo velikih koli\xc4\x8din mati\xc4\x8dnega mle\xc4\x8dka in tudi niso pripravljene na njegovo shranjevanje, kot to nagonsko po\xc4\x8dnejo pri cvetnem prahu in medu._NEWLINE_Danes obstajajo posebni postopki, s katerimi je mogo\xc4\x8de \xc4\x8debele spodbuditi k ve\xc4\x8djemu izlo\xc4\x8danju te dragocene snovi._NEWLINE_Pridobivajo ga tako, da dru\xc5\xbeini brez matice dajo komaj izvaljene li\xc4\x8dinke matic, stare 20 do 36 ur. Satne celice s temi li\xc4\x8dinkami \xc4\x8debele kmalu napolnijo z mati\xc4\x8dnim mle\xc4\x8dkom, ker ho\xc4\x8dejo vzgojiti novo matico. 48 do 52 ur po prenosu li\xc4\x8dink \xc4\x8debelar pobere mati\xc4\x8dni mle\xc4\x8dek._NEWLINE_Pri pobiranju mati\xc4\x8dnega mle\xc4\x8dka za zdravilne namene mora \xc4\x8debelar paziti na najve\xc4\x8djo \xc4\x8disto\xc4\x8do in ga shranjevati v sterilnih steklenih kozarcih na temnem in hladnem prostoru. Idealna temperatura za shranjevanje je 2 \xc2\xb0C._NEWLINE_Mati\xc4\x8dni mle\xc4\x8dek je zaradi svoje sestave izredno ob\xc4\x8dutljiv. \xc5\xa0kodijo mu toplota, svetloba in kemi\xc4\x8dna sredstva. Na zraku se hitro izsu\xc5\xa1i in postane lepljiv, se strdi in dobi rjavkasto rumeno barvo. \xc5\xa0e posebno mu \xc5\xa1kodi vlaga, saj se ve\xc5\xbee z vodo in postane idealno goji\xc5\xa1\xc4\x8de za bakterije in plesni.\n_START_SECTION_\nUporabnost in stranski u\xc4\x8dinki mati\xc4\x8dnega mle\xc4\x8dka\n_START_PARAGRAPH_\nFrancoski zdravnik Destrem je 134 bolnikom v dveh dneh vbrizgal 6-12 injekcij 20 mg z zmrzovanjem su\xc5\xa1enega mle\xc4\x8dka v mi\xc5\xa1ice. Bolniki so bili stari od 70-75 let, trpeli so za pomanjkanjem teka, huj\xc5\xa1anjem in du\xc5\xa1evno potrtostjo. Vselej se je u\xc4\x8dinek pokazal po 6 injekciji, je\xc5\xa1\xc4\x8dnost se je vrnila, pove\xc4\x8dala se je telesna te\xc5\xbea, splo\xc5\xa1no po\xc4\x8dutje se je izbolj\xc5\xa1alo._NEWLINE_Mati\xc4\x8dni mle\xc4\x8dek izkazuje tudi antitumorno, antihipertenzijsko in  protivnetno delovanje ter pospe\xc5\xa1i proliferacijo celic. Nekateri peptidi mati\xc4\x8dnega mle\xc4\x8dka so tudi inhibitorji lipidne peroksidacije , saj delujejo kot antioksidanti in tako zavirajo proces ateroskleroze._NEWLINE_Kljub njegovi vsesplo\xc5\xa1no varni uporabi, pa se u\xc5\xbeivanje mati\xc4\x8dnega mle\xc4\x8dka odsvetuje osebam z alergijami oziroma preob\xc4\x8dutljivostnimi reakcijami na mati\xc4\x8dni mle\xc4\x8dek oziroma cvetni prah . V nekaterih primerih je imelo u\xc5\xbeivanje mati\xc4\x8dnega mle\xc4\x8dka za posledico kontaktni dermatitis, akutno astmo, anafilakti\xc4\x8dni \xc5\xa1ok in smrt. \xc5\xa0tudije so pokazale, da so proteini mati\xc4\x8dnega mle\xc4\x8dka z molekulsko maso od 10-167kD  detektirani kot Ig-E-vezavni proteini, komponente od 14-127kD pa so bile prepoznane kot glavni alergeni v mati\xc4\x8dnem mle\xc4\x8dku. _NEWLINE_V nasprotju s temi trditvami je Evropska agencija za varno hrano pri\xc5\xa1la do zaklju\xc4\x8dka, da ni kakovostnih dokazov za u\xc4\x8dinek mati\xc4\x8dnega mle\xc4\x8dka na zdravje ljudi, njegova sestava pa tudi ni dovolj natan\xc4\x8dno opredeljena, da bi bilo mo\xc5\xbeno sklepati o vplivu iz njegovih sestavin. V ZDA je FAD spro\xc5\xbeila postopke zoper podjetja, ki so ogla\xc5\xa1evala nepotrjene zdravilne u\xc4\x8dinke mati\xc4\x8dnega mle\xc4\x8dka.\n_START_SECTION_\nTerapija z mati\xc4\x8dnim mle\xc4\x8dkom\n_START_PARAGRAPH_\nU\xc5\xbeivamo ga lahko samostojno, lahko ga kombiniramo z medom in cvetnim prahom ali z razli\xc4\x8dnimi dieti\xc4\x8dnimi in \xc5\xbeivilskimi izdelki. Sve\xc5\xbe mati\xc4\x8dni mle\xc4\x8dek je po mnenju \xc5\xa1tevilnih poznavalcev naju\xc4\x8dinkovitej\xc5\xa1i, problem pa je njegova obstojnost._NEWLINE_Sve\xc5\xbe mati\xc4\x8dni mle\xc4\x8dek: srednji odmerek je 500 mg, pri liofiliziranemu mle\xc4\x8dku so odmerki za tretjino manj\xc5\xa1i kot pri sve\xc5\xbeem mati\xc4\x8dnem mle\xc4\x8dku.'